Jen A̱yet Khwuk A̱li Nwuat Za̱nang A̱gwaza mi̱ Urusha̱lima,
si̱ kaat a̱ bai.
Jen a̱ja ku yet seam hwa.
Yesu si̱ chong a̱ bwan mi̱ a̱junjung didyaat a̱ byia̱ a̱kup a̱ni,
nang á̱ ngyei “Didyaat Solomon hu” a̱ni.
Huhwa a̱cha̱chet A̱yahudawa ba si̱ tyong nggu á̱ keang,
ba̱ si̱ nyia̱ ma̱ng a̱nggu,
“A̱zatuk kya a na ghwon zi̱t ma̱ a̱di̱dam?
Tak ma̱ng a̱nzi̱t kpa̱sai a̱tsak a̱lyiat;
nwan wa yet a̱tyu A̱gwaza kup gu tyok hu nang zi̱ fwuong a̱ni a?”
Yesu si̱ nwuak ba shim nyia̱,
“N wa ka̱n tak ma̱ng a̱nyin.
A̱mgba̱m ma̱ng a̱nia,
nyi si̱ lak nwuak fwuo hu da̱ nung.
Nkyang a̱ga̱de na nang n nyia̱ da̱ a̱lyoot A̱tyia̱ nung ka a̱ni,
ni̱nia lyiat a̱kwonu nung ka,
na̱ si̱ bu shei kyang hu nang n gyet a̱ni.
“A̱wot,
nyi nwuak fwuo da̱ nung bah,
mat nyi yet zón seap nung ja bah.
Zón seap nung ji ni̱ myiai a̱fufwuo ji̱ fa̱k a̱nwuat nung ka.
N dyen mba.
A̱wot ba̱ si̱ khwi nung.
N na nwuak mba swuan sang sangba̱p,
a̱wot ba̱ na kwi bah.
A̱yin si̱ mi̱n ta̱wap mba bwak nung bah.
A̱tyia̱ nung wu a̱ nwuak nung mba a̱ni,
a̱ swak ma̱ng shi hu.
A̱wot á̱ byia̱ a̱tyu á̱ na ta̱wap mba bwak A̱tyia̱ nung ka a̱ni bah.
Nung ma̱ng A̱tyia̱ nung wu,
zi̱ yet kyang nyiung hwa.”
Huhwa A̱yahudawa ba si̱ bu kyiak nfang nang ba̱ na mmang nggu a̱ni.
A̱jawa,
Yesu si̱ nyia̱ ma̱ng a̱mba,
“N ka̱n nyia̱ a̱tan nta̱m ma̱ a̱di̱di̱t nang A̱tyia̱ nung wu nwuak nung n nyia̱ a̱ni a̱zaghyi nyin.
Zang huhwa nang n nyia̱,
nang nyi nchat mang nung ma̱ng nfang na?”
A̱yahudawa ba si̱ nwuak Yesu shim nyia̱,
“Zi̱ na mang ang mat a̱tan nta̱m nang a nyia̱ a̱ni bah.
A̱wot mat lihyat nang a nyia̱ A̱gwaza ndyo wa a̱ni!
Nwan a yet a̱tyubishyi a̱ni,
a kyiak a̱pyia̱ ang cha̱chaat ma̱ng A̱gwaza!”
Yesu si̱ nyia̱ ma̱ng a̱mba a̱ni,
“Á̱ ku lyuut mi̱ doka nyin ji nyia̱,
A̱gwaza nyia̱ ma̱ng a̱yaakwak a̱son á̱niet Isi̱rela á̱ghyang;
‘Nyi yet a̱yaagwaza bya.’
A̱wot nyi lyen nang A̱lyiat A̱gwaza na nang á̱ lyuut a̱ni,
ngyet a̱ka̱laa nia bah.
Ka̱ A̱gwaza ngyei á̱niet ba ba̱ fa̱k a̱lyiat nggu na a̱ni,
nyia̱ ba̱ yet ‘a̱yaagwaza’;
to,
ka̱ nung nang A̱tyia̱ wu ja̱u,
a̱wot a̱ si̱ bu ta̱m ndyo mi̱ swanta hu a̱ni,
lihyat hwa nang n dyiat A̱gwaza wu ndyo nang n nyia̱,
‘N gyet Nggwon A̱gwaza kya’ a̱ni a?
“Ki̱ nta̱m A̱tyia̱ nung nia nang n nyia̱ bah,
nyi yok nwuak fwuo da̱ nung bah.
A̱wot ki̱ nta̱m A̱tyia̱ nung nia nang n nyia̱,
ku da̱ nyi nwuak fwuo da̱ nung bah;
ku myim nyi nwuak a̱chuchuk di̱ nta̱m a̱ga̱de na;
nyi ka lyen,
nyi bu fi̱k nang A̱tyia̱ wu nshya̱ dundung ma̱ng a̱nung;
nung mameang n si̱ shya̱ dundung ma̱ng a̱nggu.”
A̱wot ba̱ si̱ bu chat ta̱bat Yesu,
a̱ si̱ bu ghyuai a̱ ghwut.
A̱wot Yesu si̱ bu bwuok lilyim,
a̱ nat ma̱ a̱ma̱nyi fam a̱tak a̱ghyui Urdun,
da̱ a̱vwuo nang Yoona ku nnyia̱ á̱niet ba ba̱ptisman ji a̱ni.
A̱ si̱si̱ ya nswan a̱ja.
A̱wot á̱niet ma̱ a̱di̱di̱t si̱ bu bai da̱ a̱vwuo nggu.
Ba̱ si̱ shei á̱ nchi̱ri̱ng nyia̱,
“Yoona ku nyia̱ nkyang a̱ga̱de bah.
Ma̱ng a̱nia,
a̱mgba̱m nkyang nang gu ku lyiat tazwa a̱tyu kani a̱ni,
na̱ yet a̱chuchuk wa!”
Da̱ a̱vwuo a̱kya,
á̱niet ma̱ a̱di̱di̱t si̱ nwuak fwuo di̱ Yesu.